**26.05.2022**

**PREKEN SOLA KRISTI HIMMELFART**

Å ta avskjed med noen vi er glade i, noen som betyr mye for oss, det gjør vondt.

Enten vi tar avskjed med noen som bare skal reise vekk for en stund – eller vi tar avskjed for godt - når et liv går mot slutten.

Å ta avskjed gjør noe med oss, både på godt og vondt.

Først gjør det ofte mest vondt, fordi det å ta avskjed handler om oppbrudd.

Men etter er stund kan en avskjed og vekke gode minner, selvsagt avhengig av hvordan avskjeden skjedde. Og det som er ganske gjennomgående når det gjelder avskjeder, er at vi både husker og tar vare på de siste orda som ble sagt.

Det tror jeg mange av oss har opplevd, og sånn tenker jeg også det må ha vært for Jesus sine nærmeste venner, disiplene.

Det var vondt for disiplene å ta avskjed med Jesus, men samtidig tok de til seg og tok vare på de siste orda Jesus sa.

Nå er det jo faktisk sånn at Jesus tok avskjed med disiplene ikke bare en, men to ganger.

Først på Skjærtorsdag, da Jesus og disiplene spiste sammen for siste gang.

Og sist, men ikke minst, på Kristi himmelfartsdag, som vi jo markerer i dag.

Ved begge anledninger hadde Jesus viktige ting på hjertet, ord han ønsket å dele med sine nærmeste, ord som vi er så heldige å få del i fordi disiplene i etterkant skrev ned det Jesus sa.

I år er teksten på Kristi himmelfartsdag et utdrag av den siste bønnen Jesus ba, på Skjærtorsdag. Med andre ord en tekst som ikke direkte er knyttet til Kristi himmelfart, men til Jesus sin første avskjed med disiplene.

Jesus og disiplene har spist sammen for siste gang og nå ber Jesus en bønn der han først ber for seg selv og så for disiplene sine.

Vi hører dagens tekst fra Joh 17,1–5

**1 Da Jesus hadde sagt dette, løftet han blikket mot himmelen og sa:**

 **«Far, timen er kommet. Herliggjør din Sønn, så Sønnen kan herliggjøre deg. 2 For du har gitt ham makt over alle mennesker, for at han skal gi evig liv til alle som du har gitt ham. 3 Og dette er det evige liv, at de kjenner deg, den eneste sanne Gud, og ham du har sendt, Jesus Kristus. 4 Jeg herliggjorde deg på jorden da jeg fullførte den gjerning du ga meg å gjøre. 5 Far, gi meg nå din herlighet, den herligheten som jeg hadde hos deg før verden ble til.** Slik lyder Herrens ord.

Nå er tiden inne.

Det er tid for avskjed. Det er tid for oppbrudd.

En avskjed og et oppbrudd Jesus har vært forberedt på lenge, men som disiplene rett og slett ikke er i stand til å ta inn over seg, uansett hvor mange ganger Jesus har forsøkt å forklare de hva som skal skje, uansett hvor mange ganger han har forsøkt å forklare at både Jesus selv og disiplene er en del av en større plan, en del av Guds plan.

Det kan nesten virke som om Jesus har gitt opp.

Gitt opp å få disiplene til å forstå.

Gitt opp å forklare. Og heller løfter blikket mot himmelen og ber.

**Far, timen er kommet. Herliggjør din Sønn, så Sønnen kan herliggjøre deg.**

Jesus er fullstendig klar over at fra nå av er han overlatt til seg selv.

Fra nå av vil disiplene, hans nærmeste venner, ha nok med seg og sitt.

Nå er Jesus overlatt til seg selv og til sin himmelske far og ber:

**Far, timen er kommet. Herliggjør din Sønn, så Sønnen kan herliggjøre deg.**

Du la kanskje merke til at det er ETT ord som går igjen flere ganger i teksten i dag, og det er ordet «herliggjøre», et ord vi ikke akkurat bruker til hverdags.

Når Jesus skal oppsummere sitt oppdrag på jorden, henvender han seg til sin himmelske far og sier:

**Jeg herliggjorde deg på jorden da jeg fullførte den gjerning du ga meg å gjøre.**

Det er mange paradokser i den kristne troen, og i grunnen er jo hele Jesu liv og oppdrag et stort paradoks, et liv og et oppdrag som rommer både den dypeste fornedrelse og den høyeste opphøyelse.

Når Jesus nå ber til sin far, vet han at han står foran den dypeste fornedrelse.

Han vet at han skal bli tatt til fange og at han skal lide og dø som en forbryter.

Men det JESUS vet, som disiplene ikke er i stand til å fatte før langt senere, er at veien videre går fra fornedrelse til opphøyelse og herlighet.

Det JESUS vet, som disiplene ikke har forutsetninger for å forstå, er at døden ikke er slutten.

Det JESUS vet, er at døden på korset er en del av Guds plan, en plan som også innebærer oppstandelse og himmelfart.

Den dypeste fornedrelse og den høyeste opphøyelse.

Begge deler er en del av Guds plan.

I dag på Kristi himmelfartsdag er det først og fremst opphøyelsen som står i fokus.

Den endelige opphøyelsen, etter den dypeste fornedrelsen.

Kristi himmelfartsdag, som har havnet i skyggen av andre kirkelige høytidsdager, ble av de første kristne feiret som en av de største begivenhetene i menneskehetens historie, en begivenhet som går langt utover vår fatteevne.

Til nå hadde Jesus vært et sant menneske i tid og rom. Han hadde levd time for time, og minutt for minutt, akkurat som oss. Og han kunne bare oppholde seg på ett sted om gangen, akkurat som oss.

Det som skjer på Kristi himmelfartsdag, er at Gud, hans Far, griper inn. Ja, bokstavelig talt tar tak i sin Sønn og løfter ham ut av tid og rom.

Igjen: Det går langt utover vår fatteevne og gikk helt sikkert også langt utover disiplene sin fatteevne.

Det er interessant å merke seg at bibelen er ganske sparsom med detaljer om hvordan det konkret skjedde når Jesus for til himmelen.

Det disiplene så, var bare at han forsvant bak en sky.

Men det bibelen derimot er ganske tydelig på, er hva Jesu himmelfart innebærer, både for Jesus selv og for disiplene.

For Jesus selv, handlet det om at han ble herliggjort.

Igjen: Hva som skjedde og hvordan det skjedde, sprenger vår fatteevne.

For Jesus innebar himmelfarten at han tok tilbake den allmakten som han hadde gitt avkall på under sitt liv på jorden. Det er det vi bekjenner når vi sier at Jesus…

**For opp til himmelen, sitter ved Guds, den allmektige Faders høyre hånd.**

For Jesus handlet med andre ord himmelfarten om at han ble herliggjort.

Men hva med disiplene? Hva innebar himmelfarten for disiplene – og hva innebærer den for oss, vi som er disipler i dag?

Da er vi i grunnen tilbake der vi startet.

For disiplene innebar himmelfarten i første omgang avskjed og oppbrudd.

Avskjed med Jesus – og oppbrudd fra et merkelig liv som bare skulle bli enda merkeligere.

Oppbrudd fra et liv der de i flere år hadde fulgt etter Jesus dag for dag.

Til et liv der Jesus ikke lenger fysisk var sammen med de, til et liv med et oppdrag uten sidestykke.

På samme måte som vi tar vare på og husker de siste ordene som blir sagt når vi tar avskjed med noen vi er glade i, tok disiplene for alltid vare på og en av dem skrev faktisk også ned Jesu siste ord og oppdrag. Et oppdrag som ikke bare gjaldt de som var disipler den gang, men også gjelder oss, vi som er disipler i dag. Et oppdrag som følges av et løfte om at vi ikke er helt forlatt, allikevel.

**Jeg har fått all makt i himmelen og på jorden. 19 Gå derfor og gjør alle folkeslag til disipler: Døp dem til Faderens og Sønnens og Den hellige ånds navn 20 og lær dem å holde alt det jeg har befalt dere. Og se, jeg er med dere alle dager inntil verdens ende.»**

Ære være Faderen og Sønnen og Den hellige ånd,

som var og er og blir en sann Gud fra evighet til evighet.